དེ་བས།དབྱིན་ཇིའི་རྩོམ་རིག་སྨྲ་བ་ཧྥུའུ་སུ་ཐི་ཡིས་བཤད་པ་ལྟར།འཚོ་བ་དེ་ལ་དུས་ཚོད་ཀྱི་འཚོ་བ་དང་རིན་ཐང་གི་འཚོ་བ་གཉིས་སུ་ཡོད།དུས་ཚོད་ཀྱི་འཚོ་བ་ནི་ལུང་མ་བསྟན་པ་ཞིག་དང་།རིན་ཐང་གི་འཚོ་བ་ནི་མཚོན་སྟོབས་ཆེ་ཞིང་དོན་སྙིང་ཡོད་པའི་འཚོ་བ་ཞིག་ཡིན་པས།འཚོ་བ་ཡིན་པར་འདྲ་ཡང་གང་ལ་དགོས་པ་ཡོད་པ་དང་མེད་པ་གཉིས་ཀྱི་ཤན་འབྱེད་པ་རྩོམ་པ་པོའི་སྒྱུ་རྩལ་གྱི་བློ་སྦྱོང་ལ་རག་ལས་ཡོད།གལ་ཏེ་རྩོམ་ནང་བྲིས་པའི་འཚོ་བ་དེ་བརྒྱུད་རིམ་གསལ་བྱེད་ཁོ་ན་ཙམ་ལས་གཤིས་ཀ་མཚོན་བྱེད་དང་ཉམས་སྐྲུན་བྱེད་ལ་རམ་འདེགས་མེད་པའམ་ཡང་ན་མཛེས་རྟོག་གི་རིན་ཐང་མེད་པ་ཞིག་ཡིན་དུས།དེས་ཀློག་པ་པོ་ལ་སུན་སྣང་བཟོ་བ་ལས་མཛེས་རྟོག་གི་སིམ་ཚོར་མི་སྦྱིན།མི་ལ་རས་པའི་རྣམ་ཐརགྱི་སྟེང་ནས་བཤད་ན།ཁོའི་ཆུང་དུས་ཀྱི་བྱ་བའམ་འཚོ་བ་དེ་དག་སྤྱིར་ན་དུས་ཚོད་ཀྱི་གོ་རིམ་ཁྲོད་བྱུང་བའི་ནར་མའི་འཚོ་བ་དག་དག་ཡིན་ཀྱང་།མཐར་མི་ལ་དང་མ་མྱང་ཚ་དཀར་རྒྱན་གྱི་གཤིས་ཀ་ལ་མཚོན་སྟོབས་ཆེ་བའི་རིན་ཐང་ཅན་གྱི་འཚོ་བར་གྱུར་ནས་འདུག་པ་ལྟ་བུ།